Wyn Lodwick

Cerddor jazz o Gymro oedd Wyn Lodwick (15 Mawrth 1927 – 25 Ebrill 2024). Roedd yn chwarae'r clarinét a'r piano.

Ganwyd Wynford John Allen Lodwick yn 38 Marble Hall Rd., Llanelli ac roedd yn byw yn Y Pwll ger Llanelli. Gwasanaethodd fel technegydd yn y Llynges Frenhinol. Yn 1950 cychwynodd glwb jazz yn Llanelli gan gynnal nosweithiau yng Ngwestai'r Dock, Melbourne, The White Hart a Stepney Hotel. Am chwarter canrif bu'n perfformio sawl gwaith y flwyddyn gyda'r enwog Harlem Blues and Jazz Band. Cyfarfu nifer o enwogion y byd jazz yn ei yrfa, gan gynnwys Louis Armstrong.

Bu'n ymddangos yn gyson yn Theatr Elli ac ymddangosodd ar nifer fawr o raglenni teledu a radio. Roedd e a'i fand jazz yn chwarae'r gerddoriaeth ar y sioe materion cyfoes Y Byd Yn Ei Le yn yr 1980au.

Daeth Lodwick yn gyfarwyddwr Cymdeithas Jazz Cymreig a roedd yn rhan o sefydlu Gŵyl Jazz Cymru a Gŵyl Jazz Aberhonddu. Fe'i urddwyd i'r Orsedd yn Eisteddfod Sir Fynwy 2016 gyda'r enw barddol 'Pibydd Harlem', gan dderbyn y wisg werdd.

Ysgrifennodd hunangofiant Wyn a'i Fyd a gyhoeddwyd gan Wasg Carreg Gwalch yn 2009.

 Bywyd personol 
Roedd yn briod a Rosemary ac roedd ganddynt un mab, Neil.

Bu farw yn 97 mlwydd oed yn Ysbyty Tywysog Philip, Llanelli.

Disgyddiaeth
 Y Band Yn Ei Le (Recordiau 1.2.3, AW 25V, LP feinyl)
 Jazz O Gymru (Wyn Lodwick, WL001, Albwm caset)
 O Bump Hewl I Harlem (Wyn Lodwick, WL002, Albwm caset)

Cyfeiriadau

Categori:Cerddorion o Gymru
Categori:Genedigaethau 1927
Categori:Marwolaethau 2024